
      Najvažnijima: Tei i Gorskom
    

  
    TVOJ TI GRAD NE PRISTAJE

  
    PLAVO

     

    Ako sad sjedneš pored mene postoji mogućnost

Da se izgubiš u horizontalnim prugama moje majice

Da ti pogledom uprljam kapke, da zamrziš sve nijanse plavog

Postoji mogućnost da ti šapnem, kao nekad zvijezde Velikom Uhu:

U ovom vremenu ima toliko prostora za neizvjesnost!

Sada golf tereni plitko dišu pod kišom svemirskog smeća

Prkosna su djeca ugasila nadu, nikoga više ne čekamo

    U ovom sam vremenu samo ja ostala da ti zovem ime

Tako tiho i uz zvižduk, da se čini da te to prostranstva zovu,

Baš tebe, na kraju će me naglasak odati

Ali tebi ne smeta

Ti i dalje vjeruješ u blagu narav Valentine Tereškove

Bukete cvijeća s kojih na tlo kaplje raketno gorivo

A kada se nasmiješ, tvoje oko lansira Sputnik 1

Vezani radio valovi preliju radnička naselja

I svemirsko doba plavog može početi ponovo.

  
    UHVATI ME FOTOGRAFIJOM

     

    Mi smo čitale iste knjige kao djeca

Što je toliko jasno i očekivano

Da se smiješim široko kao lutka i

Nekad mislim, moje je gnijezdo u brkovima Tarkovskog

Nekad mislim, tvoj ti grad ne pristaje

Nekad kažem, kupit ću ti slatkiš na komad

Pa to i učinim, ali tako rijetko i previše je slatko

Ostaviš ga u čaši votke, a vjetar puše toliko

Da je zanjihao ove zgrade od čipke i mora, molim te

    Uhvati me fotografijom, Pippi, ali nemoj da ostanem

Karlsson, nemoj da me opet bude strah, ja znam

Samo kako se piše ljubavna poezija, ništa drugo

Osim možda kako je utješan miris zavoja na ruci

Kako me plaše dupla slova

Zelena svjetla na semaforu, oguljeni bademi i

Kako je tvoje ime nalik udahu nakon što sam

S dvanaest godina roneći krivo procijenila udaljenost

I jako udarila glavom o dno broda

  
    VIŠEKATNICE

     

    Priča kaže da je ledina sanjala o orahu

Ali kako nije povjerila nikom, bilo je ovako:

Prvo je bila tišina i vjetar nad travkama

Pa buka, prašina, vratovi iskrenuti u nebo

Imena jedna ispod drugog, da zastaneš

Kao pred spomen-pločom

Obiteljske svađe i zimnice, sporadične sirene

Plahte, knjige, kutije hrane za ljubimce

A vrijeme je nadolazilo u tramvajima:

Svake treće godine orasi ne bi rodili

Svaka treća generacija melankolika pisala poeziju

Oči im bile na mamu

Čeljust na umivaonik u školskom wc-u

Jezik na prebijenog psa, a zna se da je

Jezik za lizanje nebitnih rana

    Svako toliko mislili bi da čuju ledinu kako diše

Ali to su samo do pucanja siti miševi

Orasima velikim kao dječje srce

Igrali nogomet u drvarnici

Do dugo u noć

  
    STARI BRAZILSKI PJESNIK

     

    Stari brazilski pjesnik gasi zvijezde na Glavi Šećera

Kao cigarete, smiješi se dobroćudno

Kad noću liježe kraj svoje žene

On sanja djevojke smeđih očiju

Kako se, daleko od kuće

Tuširaju hladnom vodom

I drže zidove da se ne razbježe

On sanja čitavu vojsku žena

Kako sa 100s cigaretama među prstima

Čekaju crveno svjetlo na križanju

U Mini Cooperima

On sanja djevojčice

Koje su na kraju ljeta godinu starije

Tužne kao utroba trajekta

I isto tako pune tuđih života i uspomena

Stari brazilski pjesnik

Neće čitati moje pjesme

A volio je tvoje ime i još nešto u vezi tebe

Čega se ne mogu sjetiti.

  
    JESEN NA TERASI HOTELA FONTANA

     

    Na terasi Hotela Fontana plešu za duhove

A ti pogledavaš preko ramena kao da nekog čekaš

Jesen je ipak navratila i prozori se sklapaju u sebe

Sve s cvijećem i licima, kao slikovnice

Kesteni se rasprskavaju još u zraku

Vulgarno sjajni, naučeni na tvoje oči.

    Jučer sam nazvala jer je nemir opet

Prijetio prepoloviti Korejski poluotok

Negdje ispod pupka

Dok su se moji prijatelji zaljubljivali

Punih usta recitirali poeziju i kasnili na autobuse

Pa trčali za njima mokrim ulicama kroz

Gustu noć, ja se nisam ni pomakla

    Otežala licem suncokreta

Noktima od rastopljenog metala

Prepunjena kao dječački džep:

Kolovoza bez lubenica

Socijalističkih nebodera

Visoke trave spaljene ljetom

U kojoj ležiš i pretvaraš se

Da spavaš

  
    U ZAGREBU, NEDJELJA

     

    Sunce mog grada miješa se s tvojom kožom

Dok pričam kako ovdje žene rudara

Svake zore mole ispucalim dlanovima

Pokušavaju nam zviždati pod prozorom

A nas nema do utorka ujutro

Iako fiksni telefon još ponekad zazvoni

Ruke su zauzete za odgovor, ruke lome koru

I pričaju o cvjetovima soli gluhonijeme slikarice

Kažem: mislim da je stvar u tvojim usnama

Nikada se ne mogu do kraja sklopiti

Kao polomljeni kišobran, koliko god pazila

Namočit ću se, iako prognoza šapuće sunce

Vrane masnog i zalizanog perja

Kao dileri iz filmova devedesetih

Ravnodušno piju iz blatnih lokvi

    Dok se držimo za dah

Iza zidova na porculanskim tanjurima

Mirno spavaju korice kruha

  
    ODABIR

     

    Odaberi:

Na stolu je starinski telefon, šalica čaja

I odrezani pramenovi kose zbog kojih se majka zabrine

Odaberi: odabir kaže kakav si, a ja te znam

Ti bi ipak najradije telefon, ali se bojiš da će zazvoniti

Pa samo čekaš da zaboravim na pitanje, da kosa naraste, da se čaj ohladi

Odaberi: devetku herc u novogodišnje jutro ili mraz na stablima trešnje

Mačku bržu od bicikla ili golog muškarca u talogu kave

Odaberi mjesto za madeže: Ja sam introvert s političkim ambicijama

Ti intelektualka niskog samopoštovanja, zato valjda i imaš ormar pun haljina

Koje nitko nije vidio, a kojima bih rado dala imena i ruku kad prelaze ulicu

Odaberi koliko ćeš jagoda nabrati iz neograđene gredice i što u meni prvo vidiš

Mladu ženu ili staricu ili samo valove kako poput djece vježbaju potpis

I odaberi što ćeš dati lijepoj Ciganki koja mi je za pivo gatala iz dlana

Da ću imati troje djece, baš kao i ti! I putovat ću, rekla je

Upoznati muškarca svog života i čitati o sebi

Ali onda je rekla, treba mi novaca, kći mi je u bolnici

A šestero naše djece skrivene u dlanovima tužno je pognulo glavu

I ušutjelo.

  
    PJESMA PROPUŠTENIH POZIVA

     

    Netko je već davno propucao rafalom

Zanjihani kristalni luster u restoranu

U filmu na drugom programu, a ti me

I dalje vodiš za ruku kroz visoko poljsko cvijeće

Koje tu nema što tražiti

Kao nezgrapni, prerano izrasli tinejdžeri

Na košarkaškom igralištu poslije ponoći

(što će nam uzeti? što će od nas ostati?)

I dalje me vodiš, i opet i opet svaku noć

Svaki opušak na tramvajskoj stanici, u krug

Svako čekanje u bolnici i već mislim

Ovih će ti dana pozliti

Od tog vrtuljka koji uporno navijam

I ništa rastopljeno u mom odrazu u čaši vode

Neće ti moći reći: ne boj se

Mir je javio da putuje, dolazi, avionom ili vlakom

Nisam sigurna, ne želi da itko čeka na stanici

Ne ljuti se, mir je javio da će doći

S godinama

  
    VRIJEME MJERENO U PSIMA

     

    Mjerimo vrijeme u psima:

Crni pas mali pas žuti pas

Njuškaju oko mog ruksaka gdje nakratko zaboravljene

Drijemaju Černobilske molitve i čisto donje rublje

Pokušavam ti reći da je tvoj glas

Signal za prestanak uzbune u razrovanom gradu

Ali sve o čemu pričam su pjesme

Između dvije reklame za krstarenje u časopisu, pjesme

Našvrljane na stražnjoj strani uredskih izvještaja, pjesme

Koje žele biti, a ja ih ne znam uhvatiti, kao slijepi pas

Crni pas mali pas žuti pas

Ne miluješ ni jednoga, samo mene, samo ponekad

Samo očima, zar u ovom gradu nitko ne silazi na obale

Pitaš me, propuštamo li život negdje drugdje

Skrivam li nešto od tebe u ovu travu

Je li već prošla slava svijeta i možemo li mirno sjediti

Sve dok ne pogodimo što svira u svakom od automobila u daljini

Hvala Bogu! Ni jedan avion danas ne dolazi po tebe

Danas je otac poslao jagode, danas imamo rijeku

Umjesto šampanjca i jedini koji nas pozdravljaju su

Crni pas mali pas žuti pas

I razdragani utopljenici kod mosta Mladosti

  
    VREMENSKA PROGNOZA ZA 30.4.

     

    Bit će to lijep dan

Bijeli će mi beton grebati stopala

U čašama od sinoć bit će sapunica i tvoje ruke

Zazivat ću ti osmijeh kroz kuhinjski prozor

Ja sam propovjednik neke sekte u Bible Beltu

Letimičnost tvojih zuba kiša je u popucalom ljetu

Ali uvijek imamo problem

    − Nisam počešljana

− Guši me kravata

− Prognoza sliježe ramenima

− Vrela je voda zaparila prozor

    Ja sam stručnjak za nabrajanje problema

S Bogom na brzom biranju

Pa ga uvijek nazovem slučajno, iz džepa

On se nikad ne ljuti

Bit će to lijep dan

Oblaci će stajati u redu za prvu pričest

Od sinoć će nam ostati vina taman dovoljno za rižoto

Tvoji će se susjedi smijati glasno i na engleskom

Čekat ćemo samo popodne i šetnju uz rijeku

Kad uho postaje skakač s mosta, elegantno svijen

I svi ustaju iz trave

Da navijaju

  
    VODA SE DIŽE

  
    COME ON, BABY

     

    
      Marku Pavlovskom
    

    
       
    

    Sve zgrade koje vidim kroz prozor su

Ili crvene ili napuštene, ali ti znaš ponešto o tome

I ti i ja imamo široke, hladne ulice

Umjesto arterija i pripadanja i komadić žara ispod glasa

Tebi je osvijetlio, meni zapeo u grlu kao riblja kost,

A ovdje već dugo ni kruh nema sredine

    Nije ljubomora, vjeruj

Ali znaš li ti kako je ovdje

Kako je pišati dvadeset pet godina

Na isto mjesto i zvati to domom

Kako je zakasniti dvadeset godina za Judit

Kako je zakasniti petnaest za Brendom

Pet za Pablom i tako dalje sve dok ne postaneš

Umorna od sumpora u ustima i hladnoće

Kao da si prosinac ili siječanj

    Molim te, razmisli, spakiraj se, kreni

Moj prijatelj je rekao da te na kraju svijeta

Na pješčanoj plaži dočeka debeli, nasmijani crnac

Nudi bocama hladnog piva i hoda po vodi

Tetovaže riba s njegovih podlaktica

Namiguju kada nitko ne gleda.

  
    MARŠALOVI OTOCI

     

    
      Gorskom
    

     

    Znaš li nacrtati moj glas koji ti objašnjava

Sve posljedice 66 nuklearnih testova?

Na kraju su samo ljuske pistacija na mom stolu

Neko se more zauvijek povuklo s dužnosti i

Ostavilo za sobom bezbroj sićušnih leševa suncu

Da ih do kraja popije, a u zadnje vrijeme

Moja su usta upravo tako slana i prazna

    Sada valja produžiti korak dok nas put ne nanese

Na set nekog filma Roya Rogersa

Gdje se rebra mrtvog bizona pružaju u nebo

Gdje nikad ne pada kiša

Gdje se o herojstvu, ljubavi i pištoljima priča

Toliko glasno i često da ti je savršeno jasno

Da se nikome ništa ružno neće dogoditi

  
    SVIJET ĆE ZAVRŠITI DOK SMISLIMO STIH

     

    Kiše će požuriti oprati grad kao suosjećajni susjedi

Kuhinjske pločice nakon nesretnog slučaja.

Ja ću sve tješiti kako je svijet već odavno u reciklaži

Rekao nam je tata-pjesnik zaustavio automobil pa smo pili pivo

Pišali u travu vikali: gle, krave! kao da imamo osam

Tata-pjesnik nije se nasmiješio, valjda se sjetio moje pjesme

Gdje zazivam smak svijeta u nedjelju

Grafit DANAS JE SRIJEDA je napokon točan pa mu je lakše

Kad nas iskrca negdje uz cestu kao zadnje kurve i zaboravi naša imena

Susjedi danas neće brisati pločice u njegovoj kuhinji

Crvene od pelata za šalšu s tri glavice luka

(pržiti dok ne poprimi boju travanjskog neba prije kiše)

Odvojit će mirisne lupine za kompost i slušati dječji smijeh

    On spava mirno kao da nikad nije napisao ni retka

A ja ga često zamišljam kako plače u automobilu

  
    VANI POČINJE PRVO POLUVRIJEME LJETA I SVI URLAJU

     

    Meni su se zacrvenjeli gležnjevi, tebi obrazi

Mrtvi psi i djeca plaču u zaključanim automobilima

Dok vreli vjetar lijepi sinuse kao salvete, reci mi

Kako ćeš ti uopće kući i gdje je to točno?

    Mogla bih te prevesti biciklom

Ako je blizu Šamijine Poljske ili bliže

Možemo usput stati na četiri ili osam godišnjih doba

Saditi ciklu, žaliti je zbog korijena i nedoličnosti boje

Pa je pojesti, punih ti usta pojasniti

    Kako sam počela zaboravljati onog ljeta

Kada sam zamrznula sve hobotnice iz Lucijinih pjesama

Naprtila ih u zvizdan na leđa

Šapnule su nešto o mesu i mirisu

I na prvom mi zavoju razbile glavu

    Otad je u mojoj lubanji samo mokar pijesak

Teški zimski kaputi, ljudi koji su ih tamo ostavili

I sve tvoje tajne, drske školjke

Plaze jezik suncu

  
    VODA SE DIŽE

     

    Ove ću godine sasvim izvjesno propustiti jesenji ritualni suicid

Malih crvenih buba na prozorskoj dasci, ali ništa zato

Da je bilo nešto što se o tome trebalo dokučiti već bih to i učinila

Pa mirno pakiram samo znojnu odjeću, svoju sol

Ja rudnik sam i rudar u njemu, ja sam odgojena austrougarski

Moj dida i ja pristojno smo držali vrata lopovima

Ja imam novu osobnu iskaznicu i istu frizuru već deset godina

Ja odlazim, ponavljam iznova i iznova, već je svima dosta, ja sam hrabra

Ponavljam, ne bojim se ni dubina ni visina ni tučnjava ni kukaca

Jedino me strah da će moj novi stan imati televizor i da ću jednu večer

Prepoznati par nogu, nekoliko ulica i jednu lipu

I dubok glas će reći: Voda se diže

    Voda se diže kao one godine kada je u drugom gradu

Dida držao moju tek rođenu majku

U trećem gradu slijeva na karti mojih mokrih leđa

Dok je ovaj budući grad mirno spavao na stranom jeziku

Kako to samo daleki znaju:

Život se komplicira, voda se diže

Ne boj se, gutaj, nije slana,

Ne još

  
    OKVIR, PUNO DRVO, 18X24

     

    Na stolu su tri peciva pa znaš da je otac došao

Fali četvrto pa znaš da je i sestra tu

Mi nemamo brata da se s njime svađamo

Oko večere, vinograda i visokog krova kuće

Mi uopće imamo malo riječi i sve su naše kuće

Od školjaka i bazilika i spavaju,

Mi se gledamo preko stola nad kojim svaku nedjelju i blagdan

Netko na Prvom Programu pušta Don’t marry her but me

(kasnije saznajem da u originalu ide fuck me)

Mi skrivamo koljena i zapešća i prva dva prsta na ruci

I na kraju, kada kost napokon pronađe zubno meso

Pričamo kako je svako ljeto bilo kugla sladoleda na pločniku

Šutljivo i bijelo

    Djeca plaču, netko podvikne, djeca odrastu

Zatim dolaze mravi

  
    MAKARSKI JADRAN

     

    Kapetan broda jučer je postao otac

I danas mu je glas promukao dok upućuje turiste

Blijede poput novina i jednako pune panike

Stavite na dlan glavu od ribe

I galeb će Vam jesti iz ruke

A ako to ne upali, sigurno imate

Malo one unutarnje strane nečijeg ramena

Ili ono Ognjenkino sparno traljavo ljeto

Koje može biti baš ovo, nije uopće bitno

Saberite sve to na dlan i ponudite galebu

Galeb će se uvrijediti jer je tako malo

I jer tako nije bilo ni u jednom filmu

Posložit će sve svoje (a i Vaše)

U mali plavi American Tourist kovčeg

Odbiti kumstvo kapetanovom djetetu

I odletjeti bez pozdrava u novi kadar

    Ako večer bude baš jako jako tiha

Možda ćete čuti sve one glave riba u njegovom želucu

Kako jedna drugu uče treptati

  
    MALEDETTA VARBOSKA

     

    Kolovoz se naginje nad gradić

Iz kupaćih mu gaćica proviruje cesta bijela i prašnjava

Taman da zajašeš bicikl i raspustiš kosu

Vlastiti će te mišići čuvati daljine kao brižni roditelji

Isto tako bolni i vretenasti

    Na terasi kafića nema nikoga

Mogu jasno čuti kako utapaš svoju sjenu

Plodovi nara pokazuju mliječne zube

Pod pogledom krcka paučina

Tvoje umorne sandale se okreću na bok

Ne vrijedi:

Ni kad se potpuno istegneš ne možeš mi dotaći dno

    Kažeš: okreni se

A ja još isprobavam izraze lica

I baš ni jedan ne odgovara prigodi

  
    „EL CORAZÓN TIENE MÁS CUARTOS QUE UN HOTEL DE PUTAS“

     

    Kažem: sve mi pripada

Mahovina na noćnom nebu Islanda

Srebrnina gradskog muzeja Den Haaga

Najbolji restorani u Sofiji

Obale Madrida s propuštenih satova geografije

Ali kažem i:

Tramvaji moga grada mucaju

I nekad im treba skroz od Trga

Do Maksimirske da izgovore misao

Svaku večer netko od mojih prijatelja pita:

Kuda ćemo dalje? i to se ne odnosi na birtije

Vjetar je znatiželjno dijete i okreće ih kao stranice knjige

Netko na mom ukradenom biciklu

Prelazi Most Mladosti i u džepu mu vibrira poruka

Srce ima više soba nego kurvinski hotel

    Moju zastavu bez grba na balkonu preko puta

Svaku noć prelaze crveni, nervozni prsti

  
    PISAT ĆU, OBEĆAVAM, I TEBI I SVOJIMA

  
    PETI DAN

     

    Zvijezde su ovdje zadnje dvije tablete

Prosute po poplavljenom podu

Aerodromske kupaonice

Pred čijim vratima naglas govore

„Mjesec je u Jarcu“ i broj svoje putovnice

Na pauzi od čekanja oni savjetuju:

„Kemijskim olovkama koje kaplju

Najbolje se crtaju avioni u raspadanju

I putovi kući“, pa se smiju

Pušači su ovdje poligloti smrti

A ja sam sigurna, meni nitko ne može ništa

Moji su ušni i karpalni kanali već začepljeni

Lišćem, migrantima i malim patkama

Već hodam drukčije i čim uhvatim trenutak

Pisat ću, obećavam, i tebi i svojima

    „Nizozemska je sivo oko novorođenčeta

I još se svašta može dogoditi“

  
    POŠTAR

     

    Propustit ćemo poštara, ljubavi,

Ali ja bih još tu sjedila!

Sunca je malo i ljudi su previsoki

Šminkam se svako jutro iz straha, ali

Moje su usne i dalje dvije drvene šibice

Poljubi me kad te upoznajem sa svojim kolegama

Pa i što s tim poštarom?

Mislim da su i moju sliku već pomaknuli

Iza keramičke ribe ili Biblije

Zato ne mogu zaspati

Hajdemo radije na buvljak ili naučiti curling

Hajdemo s kršćanskom mladeži na večeru

I okladiti se da nećemo misliti o roditeljima

Ne do deserta: onda ćemo se svađati

Hajde da se pretvaramo da je ovo prvi put

Da ne znaš kako je koža na mojim leđima karirana strahom

Da ne znam kako koketiraš s poštarom

Hajde da ne govorimo istim jezikom!

Reci mi na engleskom: ‘How do you do?’

‘Que sera, sera’

Pitaj me voli li moj otac morske plodove

I kako su mirisale majčine ruke

Dok bi mi pokrivala oči na scene seksa

Mislim da mi zubi opet rastu, ljubavi

Lovit će me zbog slonovače uskoro

Čitave bande lovokradica i zubić vila

Ostanimo tu.

Neka misle da smo već krenule dočekati

Tog tvog jebenog poštara, novi IKEA katalog

I opomenu komunalnog poduzeća

Prevarimo ih, ljubavi

Oni ne znaju da više ne osjećam svoja stopala

Ni kvačice na tekstilu svojih leđa

Možda je od hladnoće? Možda zbog praznog stolca?

Ili je, možda, zbog vrećica ispod poštarovih očiju

U koje sam spremila sve što posjedujem i sad

Više ne mogu naći ništa vrijedno spomena

  
    PROSINAC ČEKAMO KAO PREKOOCEANSKI POZIV

     

    Jutra počinju kilom naranči na suvozačkom sjedištu

Kasnije će ih razrezati, iscijediti u sok

Ali one to ne znaju pa i dalje mirišu

Ubacuje u prvu i razmišlja o tome kako su

U Čehoslovačkoj dugo vjerovali da mjesečina

Može otupjeti oštricu britve

Pa hodali neobrijani i nevinih zapešća

Svakog punog Mjeseca

On ne zna da u mom rodnom gradu kiša

Već stotinu godina topi tornjeve katedrale

U metaforu za vrijeme ili za ljubav

Unatoč tome ne obazire se

Na anđele na kružnim tokovima

I mogućnost da se otputuje u tople krajeve

Vjeruje u milostivost povijesnog trenutka

Nikad neće preskakati leševe na ulicama

Ratom razrovanog grada,

Ni čitati upute na kutijama lijekova

Djeci za laku noć

    Na oblačnom nebu, niskom horizontu i

Tamnim poljima jedino što svijetli

Bijela je košulja tvog oca

  
    PISMO U EL SHATT

    
       
    

    
      za I.
      B. (1928. – 2016.)
    

    
       
    

    Ti uređuješ zidne novine na jeziku s drugim okusom maslina

I kad nitko ne gleda

Viriš kroz rupe što ih ostavljaju čavlići

Kao kroz ključanicu

Tamo djeca tvoje djece ubacuju satelite u koš na „suzu“

I potpisuju se tvojim imenom

Ja pišem poeziju prevodim je ne spominjem te u njoj

Pišem nekako teško, ni snijeg se ovdje ne hvata tla

Za večeru oboje objedujemo samo konzerve

Ne ostavljaj ih na suncu jer se napuhnu kao trbuh mrtvog kita

I onda lutak u njemu plače toliko glasno

Da izgubiš apetit

Umalo nazovem kući da pitam jesmo li imali išta zajedničko

Osim teške naravi i madeža ispod oka

Pa propadnem u noć

Kao u suhi pijesak Sinaja koji ne sudjeluje u protoku vremena

Svaki put kad na jednom kraju lente vremena nema tople vode

A na drugom hladne

Pa se tražimo žedni i prljavi

Svaki put kad se negdje puca, a netko negdje uvijek puca

Ne boj se, ne mogu nam ništa

Ja te čuvam bolje nego crno-bijela fotografija

Mi smo se sakrili u daleko dok ne prođe

  
    PRESJEDANJE U FRANKFURTU

     

    TV ekran prestao je brojati runde boksačkog meča dok

Mladi Arapin za stolom do mene naručuje šareni sladoledni kup

Sve sa suncobranima, prskalicama, voćem i srcem od korneta

Još jedanaest škripa stolaca do polaska autobusa

    Kombinacija aviona i visokih zgrada

Rastopljena je karamela i prijeti sve zaprljati

Sve pokvariti sve povezati

Ti me više ne možeš iznenaditi, Svijete

Plastične ptice i djevojčice

Satima dotiču lice ne bi li

Što više nalikovale jedna drugoj

Ne obraćaju pažnju na nas

Njihovoj se kući može i pješke

Njihovoj se kući može i bos i plešući

I zatvorenih očiju hodajući unatraške

Može se čak i ako ih ne prepoznaju na ulaznim vratima

Od čega se, kako svi znamo,

Najbrže nestaje

    Još šest škripa stolaca do polaska autobusa

Krv kaplje iz oka boksača, niz lice, do ruba TV ekrana

Ravno u sladoledni kup

Dok mladi Arapin zamišljeno gricka lijevu pretklijetku

Srca od korneta

  
    BOLESNO TOPLO

     

    Grad me dočekao stidljiv i pretjeran

Kao da sam bila u ratu ili na brodu

A on je ostao usidjelica i sad pati od groznice

Rumenih je obraza, dršće

Ljubav ili bolest, nije bitno

Važno je razboljeti se.

    Izađem na balkon

A susjedi razvodom plaše golubove

Flaširaju djecu u zelene boce

Zadnja stavka kompozicije pisana je

Za šaku i automobilsku trubu

Iz tla rastu proljetnice iskeženih zuba, svrbe ih tabani

Sve je to od fluora ili chemtrailsa

Ipak ovo nije proljeće, ovo je groznica!

Zašij usta da se ne utopiš i ne vičeš upomoć!

Javili su kako je pokopana još jedna planina

Kad se približimo vrhu ne izvlačimo šibice

Mi skačemo zajedno, kao i uvijek

    Izađem na balkon

A na istoku nema Mjeseca

Pa znam da se prišuljao između antena

I sad visi tik iznad mene, strpljiv

Spreman da mi padne na glavu

Lorcina naranča

  
    VIJESTI IZ SVIJETA

  
    VELIKO ZIMSKO SNIŽENJE

     

    Bože, kako samo mrzim izlaziti u ovom gradu!

Navikla na svoju tihu prazninu poslije radnog vremena

Svoj mir, požutjele zidove i vreću za prljavi veš ostavljam nerado

Kao majka alkoholičarka djecu pred Cartoon Networkom

    Tako mrzim izlaziti u ovom gradu, a jednom sam, znaš

Jednom sam bila nečija uspješno izvršena operacija

Jednom su rekli da mi treba oprati usta sapunicom

Jednom sam se izgubila na dva tjedna u vlastitoj sobi

Jednom sam ostala sjediti u kafiću

Dok je oluja izlazila iz umivaonika i ulazila u moje tenisice

I nazvala te mrtva hladna u pet ujutro, kao: „Šta ima?“

    A sad se čini da je potrebno još samo

Jedno ovakvo popodne tužnije od estonske zastave

I past ću na koljena i zamoliti:

Daj mi život dežurne ljekarne na otoku

Gdje se uglavnom ne događa ništa

A ako se i dogodi, moglo se i svršit gore!

Daj da kroz mene prolaze vijesti s radija

(kad čuješ riječ akvatorij znaš da se netko utopio)

I ptice, onakve kako ih crtaju djeca

3 3 3 3 3 3 3 3 3 3 3 3 3 3 3 3 3 3 3 3 3 3

Čitavo jato njih, daj mi to, Bože

Jer meni se već tri dana plače na okus karamele

A ne znam zašto

  
    VIJESTI IZ SVIJETA

     

    Jata kompliciranih brada guraju kolica

U kojima ispod siječanjskog sunca

Drijemaju gitare, lijekovi za rak i svemirski brodovi

Kakva lutrija, sunčana nedjelja na sjeveru!

Tanke se tetive svjetla rastežu preko kanala

I danas sigurno nitko neće plakati u kupaonici

Ili se sjetiti djedova tamo negdje

Gdje ljudi piju kao da žele nešto u sebi istopiti

Kako se tope statue i crkvena zvona pred bitke

    Sa svojim prozirnim ženama brojat će gradove u kojima je sada ljeto

Gradove koje će pričvrstiti magnetom na frižider i nazivati po njima djecu

Obećat će im kupiti zlatnu ribicu da dovijeka pliva besposlena

U propisanom akvariju u kutu dnevne sobe

Iz kojeg se nema potrebe iskočiti

Danas valja uživati

Sutra će već kiša, jer i to je ovdje po propisu

Tvrde će kapi udarati o prozore, asfaltirane ceste i ljude

Kao da tisuću novinara tipka vijesti na računalu

O zemlji tamo negdje u kojoj je izbio građanski rat

I sad su svima propale karte za godišnji odmor

  
    DŽIN I TONIK I PARAZITI

     

    Sjedim na terasi u potkošulji

I slušam kako se u frižideru kruti led

Više ga stavljam na natučene dijelove svog kartonskog tijela

Nego u recimo džin i tonik

Kažu kako u Meksiku nikako ne smiješ naručiti piće s ledom

Zbog smrznutih parazita koji samo čekaju tvoju toplinu

Da ti se uvuku u mozak, deformiraju nerođenu djecu

Pa više nikad ne možeš napisati pjesmu niti naručiti piće

Ali ovdje led nije opasan, najgore što se može dogoditi

Jest da te podsjeti na oči domorodaca

Kad se onako upilje u moje pretamne

I u njima traže izbjeglice i izbijene zube

Vijesti u sedam

A dovoljno je citirati mog prijatelja iz aparata za fliper:

„Takvi kao ti umiru od prehlade“

    Ipak nemam srca misliti o tome sada

Dva sata prije zalaska sunca, s lokvicom pod zapešćem

I bez kapi alkohola u sebi

Umjesto toga želim da znaš

Kako je jedan stih upravo pogrešno zazvučao

Kao miris svjetla u tvojoj kosi

I veličanstveno mi zapeo između gornjih jedinica

  
    JEŽINCI

     

    Debeli dječak na autobusnoj stanici

Pleše na sirene hitne pomoći, udara se rukom

Udara me nogom, majka se ispričava pločniku

Oči su mi zaglavile ispod obrva

Jezik kod slomljenog zuba

Izgledam opasno, izgledam glupo

    Da sakrijem lice sagnem se zavezati vezice

Pa shvatim da sam bosa

S tri bodlje ježinca u svakom stopalu

Baš tamo gdje se po tradicionalnoj kineskoj medicini

Nalazi centar za želudac

Kad autobus napokon dođe, nitko ne sjeda do mene

Double-deckeri ne dolaze s vrećicama za povraćanje

    Pitaš: kako sam? Pišem li što?

Moja poezija je debeli dječak bez osjećaja za ritam

Moja je jakna nepropusna

Moji su dani ispunjeni, prolaze me nježno

U toplim uredima i pubovima koji se zatvaraju u 11

I sve je dobro, sve je daleko

Sve je kako sam zamislila

     

  
    ANDROMEĐA SJEVERNOG NEBA

     

    Donedavno, moje je srce pumpalo bogatu, gustu juhu

Što sam je dijelila manje sretnima na večerima poezije

Jedi dok je toplo, dušo

A sad moj jezik ničemu ne vrijedi i u vlaku mogu pričati o vremenu

Koje stvarno ne pada toliko često, dobro prikucano

Mogu pričati proste viceve, mogu se i pomoliti ako baš treba:

Tako ptice koračaju po oblacima.

    Zatvorim oči i brojim sve tablete za smirenje progutane večeras

One zalivene alkoholom vrijede dva boda, progutane na suho tri

Stand-up komičari i psihijatri plaču u vlastito rame čekajući javni prijevoz

Zaboravili su da sve stane u prostor između breskvi i boksačkih rukavica

    Ponekad poželim rastavljati stvari

Doći do srca maničnog radnika u okviru uredskog prozora

Do ranog rujna što se mekša u mojoj zdjelici žitarica

Do pete čizama koje su nagazile melodiju u A Hazy Shade of Winter

Makar tamo nečega mora biti

    Ubuduće

Od tebe do mene

Samo duljina koju dvogodišnjak može pretrčati a da ne padne

Ili manje

  
    HALAL PRAONICA RUBLJA

     

    Vlasnica radnje s mobitelom zataknutim u hidžab

Glačalom na paru diše u beskrajnu plahtu

Jedan od onih jezika srebrnih kunića u minskim poljima

Ne obazire se na mene, već se znamo, wash and dry

Don’t fold, seven pounds and thank you

(Ona me zove Elena

Gazdarica me zove Lina

Novine u domovini me zovu Lara

A najviše se bojim da me ti prestaneš zvati)

    Kući

Ispuštam vreću toplog rublja iz zagrljaja

I zaključavam vrata s tolikim guštom

Kao da sam se ostavila s druge strane

Praonica gasi svjetla

A dobro odgojeni avioni i jata gusaka namiguju

Kažu da je na nebu sve u redu

Mi na zemlji, jebiga, još moramo pričekati

  
    VIDEO-ČEŽNJA

     

    Vozači Ubera, roštilj-majstori i domari

U čistim košuljama ispod plastičnih vjetrovki

Vikendom zauzimaju pozicije na klupama

Par tisuća kilometara stane od ramena do zapešća

Na ekranu žene prostiru osmijehe

Zaciče i neka djeca iz telefona, poplaše labudove

Iz očiju se toči čokoladno mlijeko

Mlađi izbrijani do tjemena, stariji ćelavi do istoga

Ometaju jedni drugima signal, traže savršen kadar

Najzelenije drvo za kulise

Najfinije ulje za motor, pljeskavice i šarke na vratima

Najtiši uzdah dok ton hvata zalet:

    Poslao si nam kišu, tata

Poslao si nam kišu, brate

Poslao si nam kišu, sine

Poslao si nam kišu, dragi

    Možda proklija ili procvate nešto

Čije ću vas ime naučiti kad se vratim.

  
    DAN U KOJEM NIJE BILO NIŠTA NOVO

     

    Iz klinca na podu muzeja veselo se smiju uravnoteženi školski obroci

Otac ga uči da se umjetnost gleda i ne ometa

Hoću ti reći: „Ne starimo po godinama nego po pogreškama“

Ali osjetim kako mi pigment kose kaplje za ovratnik

Kako mi nokti postaju lomni, leđa pognuta

Pa gledam i ne ometam

    Sve je isto kao i uvijek

Mlađe se sestre iskradaju kroz prozor

Puše u kupaonici i udaju se tek nakon nas

Mrki medvjedi jedni drugima griju hladne šape

I gutaju strast ka odlasku premorenih lososa

Umjesto zvijezda kojima je lijeno izaći

    Sve je isto kao i uvijek

Navečer će umjesto nas na plahtama biti isprepletena

Dva para muzejskih slušalica i govorit će:

„oko dvjesto staklenih predmeta u ovim prostorijama“

„s osam granata koje su počinile priličnu štetu“

„nakon čega je sve prekrilo more“

„dođite nam opet“

  
    PRIBOR ZA LOV I VREMEPLOV

     

    Tužni katolici čekaju srpanj da se rode

Iza bijelih stražnjih vrata i na stepenicama knjižnice

S priborom za lov i vremeplov ispod jastuka

    I onda četvrt vijeka poslije

Majke na konopac ponosno vješaju

Karirane košulje sportske grudnjake i majice bendova

Dok se oni kojima pripadaju

Goli igraju kauboja i Indijanaca

Kauboji zubima izrezuju oblake u konje s kojih kaplje

Indijanci piju kolonjsku vodu i spavaju pored autoputa

Pogledavaju se ispod oka, ali ne izlaze iz uloga

Sve češće usklade korake

Plate zakasninu za sve posuđene knjige

I više ih nema

Pred zalazak majke skupljaju odjeću s konopca

Privijaju je uz prsa i grle dok ne iscuri toplina

    Vratit će se kad isteče Kronika dana

Kad prestane tinitus od zračne opasnosti i večernje propovijedi

Zalazak će povratiti u mlazu sve kiselo vrijeme

Ispljunuti natrag i konje i jahače

Pravo u njihovo krilo

    Tako misle majke i navlače zastore

Kako nitko s ulice ne bi zamijenio njihovu budnost

